Document ID: 32006D0246

32006D0246
L 089/46
SLUŽBENI LIST EUROPSKE UNIJE
21.03.2006.
ODLUKA KOMISIJE
od 21. ožujka 2006.
o izmjeni Odluke 97/245/EZ, Euratom o utvrđivanju postupaka za prosljeđivanje informacija država članica Komisiji u okviru sustava vlastitih sredstava Zajednica
(priopćena pod brojem dokumenta C(2006) 845)
(2006/246/EZ, Euratom)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Ugovor o osnivanju Europske zajednice za atomsku energiju,
uzimajući u obzir Odluku Vijeća 2000/597/EZ, Euratom od 29. rujna 2000. o sustavu vlastitih sredstava Europskih zajednica (1),
uzimajući u obzir Uredbu Vijeća (EZ, Euratom) br. 1150/2000 od 22. svibnja 2000. o provedbi Odluke Vijeća 2000/597/EZ, Euratom o sustavu vlastitih sredstava Zajednica (2), a posebno njegov članak 6. stavak 4. drugi podstavak,
nakon savjetovanja sa Savjetodavnim odborom za vlastita sredstva,
budući da:
(1)
Odluka Komisije 97/245/EZ, Euratom (3) donesena je kako bi se uzele u obzir izmjene koje su Uredbom (EZ, Euratom) br. 1355/96 (4) unijete u Uredbu Vijeća (EEZ, Euratom) br. 1552/89 od 29. svibnja 1989. o provedbi Odluke 88/376/EEZ, Euratom o sustavu vlastitih sredstava Zajednica (5). Odlukom 97/245/EZ, Euratom je utvrđen postupak prosljeđivanja određenih informacija država članica Komisiji u okviru sustava vlastitih sredstava Zajednica.
(2)
Budući da je Uredba (EEZ, Euratom) br. 1552/89 konsolidirana Uredbom (EZ, Euratom) br. 1150/2000, potrebno je radi jasnoće izmijeniti upućivanja na Uredbu (EEZ, Euratom) br. 1552/89 u pojedinim prilozima Odluci 97/245/EZ, Euratom.
(3)
Ugovor o osnivanju Europske zajednice za ugljen i čelik (EZUČ) istekao je 23. srpnja 2002. Sukladno tome više ne postoje carine koje je potrebno knjižiti na račune kao vlastita sredstva na temelju tog Ugovora.
(4)
Potrebno je uzeti u obzir promjene uvedene Odlukom 2000/597/EZ, Euratom, koja je zamijenila Odluku Vijeća 94/728/EZ, Euratom (6), a posebno u vezi s usklađenjem stope odbitaka za pokrivanje troškova povezanih s prikupljanjem „tradicionalnih” vlastitih sredstava. Odlukom 2000/597/EZ, Euratom utvrđena je nova stopa odbitaka od 25 %, osim za iznose koji su trebali biti stavljeni na raspolaganje prije 28. veljače 2001. za koje će države članice nastaviti zadržavati 10 %.
(5)
Trebalo bi uzeti u obzir nove obveze izvješćivanja koje su unesene u Uredbu (EZ, Euratom) br. 1150/2000 Uredbom (EZ, Euratom) br. 2028/2004. Utvrđeno je da države članice zajedno sa zadnjim tromjesečnim izvještajem za predmetnu godinu moraju dostaviti procjenu ukupnog iznosa prava koja su knjižena na posebnom računu na kraju svake godine, a čiji povrat nije vjerojatan. Države članice također su obvezne u prilogu tromjesečnom izvještaju za poseban račun navesti iznose koji su proglašeni ili se smatraju nepovratnima.
(6)
Trebalo bi poduzeti korake kako bi se iskoristilo iskustvo koje su države članice stekle dostavom računovodstvenih izvještaja iz članka 6. stavka 3. točaka (a) i (b) Uredbe (EZ, Euratom) br. 1150/2000 i kako bi se poboljšao izgled obrazaca koji se koriste u te svrhe.
(7)
Odluku 97/245/EZ, Euratom trebalo bi stoga na odgovarajući način izmijeniti.
(8)
Trebalo bi omogućiti dovoljno vremena za početak primjene postupaka izvješćivanja za izmijenjene izvještaje,
DONIJELA JE OVU ODLUKU:
Članak 1.
Odluka 97/245/EZ, Euratom mijenja se kako slijedi:
(a)
prilozi I., II. i III. zamjenjuju se tekstom iz Priloga I. ovoj Odluci;
(b)
nakon Priloga III. umeće se Prilog III.a, koji je sadržan u Prilogu II. ovoj Odluci.
Članak 2.
Prvi izvještaji koje treba sastaviti prema predlošcima iz priloga I. i II. mjesečni su izvještaj za mjesec lipanj 2006. te tromjesečni izvještaj za drugo tromjesečje 2006.
Članak 3.
Ova je Odluka upućena državama članicama.
Sastavljeno u Bruxellesu 21. ožujka 2006.

Labels: 12
15